Kunstige matrikulant vang oog op KKNK | Netwerk24
‘Een van die grootstes’
Die Amerikaanse skrywer Philip Roth kon oor manlike begeerte skryf soos geen ander nie, het plaaslike skrywers aan AJ Opperman vertel.
Kunstige matrikulant vang oog op KKNK
Lonel Fivaz: Foto: Allan James Lipp
’n Matrikulant van die Hoërskool Oudtshoorn se talent vir kuns is tydens die Klein Karoo Nasionale Kunstefees (KKNK) ontdek.
Lonel Fivaz (17) se kreatiewe verfwerk op klippe het die oog gevang, sê Adam Brooke, borgskapbestuurder van Absa.
Brooke sê Absa het klippe tydens die KKNK gesoek wat kunstig geverf is om aan Colan Sylvester, burgemeester van Oudtshoorn, en Gerrie Ferreira, die eienaar van die grond waarop die Absa-klipprojek is, te oorhandig.
Twee van Lonel se klippe het Brooke se oog gevang.
“Ek het haar gevra om ’n derde klip te verf, wat deel van die oorhandiging kon wees en haar vernuf het my verbaas, sê Brooke.
Hy het besluit om Lonel aan dr. Paul Bayliss, die KKNK se visuele kunskurator, voor te stel. Bayliss het baie van Lonel se werk gehou .
Hy het aangebied om Lonel met haar toekoms te help en is besig met reëlings sodat ’n kunstenaar in Oudtshoorn, wat nog geïdentifiseer moet word, as haar mentor kan optree terwyl sy gr. 12 voltooi.
Brooke sê Absa het besluit om Lonel later vanjaar as ’n gas na die Absa L’Atelier-kompetisie in Johannesburg uit te nooi.
Lonel sal ’n Absa-kunsgalery besoek en tyd deurbring met Liberty Battson, die 2014 L’Atelier-wenner en kurator van The Confessional, ’n kunsuitstalling by vanjaar se KKNK.
Lonel sien baie uit na die besoek aan Johannesburg, veral omdat sy nog nooit in ’n vliegtuig gevlieg of in Johannesburg was nie.
“Dit is beslis iets wat ek nooit gedink het met my sal gebeur nie. Ek sien uit daarna om al die talentvolle kunstenaars te ontmoet en hoop dat die geleentheid my kunsloopbaan sal vorm.”
Boonop ondersoek Bayliss die moontlikheid om Lonel as ’n kurator van ’n uitstalling deur jong kunstenaars tydens 2018 se KKNK te gebruik.
Lonel wil nadat sy gematrikuleer het onderwys gaan studeer, “omdat sy baie van kinders hou”. Sy sal ook graag steeds aan haar kuns wil werk.